ஃபார்ம் தருபவரிடம் பணத்தை நீட்டிய போது அவர் பார்த்த ஏளனப் பார்வை கணேசனிடம் ஒரு தாழ்வு மனப்பான்மையை உருவாக்கியது. பணத்தை வாங்கிக் கொண்டு ஃபார்மை கொடுத்தவர் கையெடுத்திடச் சொன்ன போது 'கணேசன்' என்று தடித்த எழுத்துக்களில் தமிழில் கோணலாக கையெழுத்துப் போடும் போது பின்னால் நின்றவர் நக்கலாய் சிரித்த சிரிப்பொலி கணேசனுக்கு கேட்காமல் இல்லை. யாரிடம் கொடுத்து ஃபார்மை நிரப்பச் சொல்லலாம் என்று தயங்கியவாறே நின்றான் கணேசன்.